OIKEUSMINISTERIÖ			           		24.5.2006         
Lainvalmisteluosasto
PL 25
00023 Valtioneuvosto

		

Dnro: PRH 201/05/06

Viite: Lausuntopyyntönne 17.05.2006 OM 10/41/2005  

Oikeusministeriö on virkatyönä valmistellut liiketoimintakiellon valvonnan tehostamiseksi hallituksen esityksen liiketoimintakiellosta annetun lain sekä verotustietojen julkisuudesta ja salassapidosta annetun lain muuttamisesta. Ministeriö on pyytänyt Patentti- ja rekisterihallitukselta (PRH) lausuntoa ehdotuksesta.      

Säädösvalmistelun yhteydessä PRH on voinut osallistua oikeusministeriön järjestämiin keskustelutilaisuuksiin, minkä vuoksi rekisteriviranomaisen näkemykset lainmuutosten tarpeesta ja sisällöstä on otettu valmistelussa hyvin huomioon. Patentti- ja rekisterihallituksella ei näin ollen ole enää kovin paljon lausuttavaa ehdotuksesta. 

Liiketoimintakieltorekisterin otteiden maksuttomuus

PRH on tyytyväinen siihen, että se tulee saamaan tiedot liiketoimintakielloista maksutta sähköisessä muodossa lain tultua voimaan. Liiketoimintakieltolain muututtua 1.3.1998 PRH on joutunut maksamaan Oikeusrekisterikeskukselle otteista, joiden perusteella kaupparekisterin tietojärjestelmään on tallennettu tiedot kaupparekisteriin merkittyjen henkilöiden liiketoimintakielloista. Ennen lainmuutosta otteet liiketoimintakieltorekisteristä tulivat PRH:lle maksutta, koska aikaisemmin voimassa olleen lain mukaan valvontavastuu liiketoimintakiellon noudattamisesta oli PRH:lla. Lain muututtua rekisteriviranomainen on otteiden maksullisuudesta huolimatta jatkanut liiketoimintakieltojen tallentamisesta tietojärjestelmäänsä.

Rekisteriviranomaisen noudattama käytäntö

Kaupparekisteriin merkittyjen henkilöiden henkilötietoina otettiin käyttöön henkilötunnus vuoden 1994 alusta lukien. Sitä ennen rekisteriviranomainen ei voinut käytännössä kovin tehokkaasti valvoa liiketoimintakiellon noudattamista. Henkilötunnuksen käyttöönoton myötä rekisteriviranomainen saattoi ryhtyä näyttämään tietoa henkilölle määrätystä liiketoimintakiellosta. Päätös tiedon merkitsemisestä elinkeinonharjoittajan rekisteritietoihin oli PRH:n itsensä tekemä, ja perustui liiketoimintakieltolain tulkintaan, kuten hallituksen esitysluonnoksessa todetaan. PRH on hyvin tyytyväinen siitä, että liiketoimintakieltolakiin ehdotetaan nyt otettavaksi nimenomainen säännös merkinnän tekemisestä. 

Hallituksen esityksessä on myös käsitelty vaihtoehtoa, jossa rekisteriviranomainen viran puolesta poistaisi rekisteritiedoissa olevan henkilön tehtävästään liiketoimintakieltoon määräämisen perusteella. PRH:n mielestä on hyvä, että hallituksen esityksessä on perusteltu tämän vaihtoehdon hylkäämistä. Yhteisöjen tehtävänä on itse valita ja erottaa johtotehtäviin kuuluvat henkilönsä ja ilmoittaa muutokset merkittäväksi rekisteriin. 

Patentti- ja rekisterihallitus on niin ikään tyytyväinen siihen, että henkilön omaa eroa koskevan muutosilmoituksen maksuttomuus liiketoimintakieltoon määrätyn henkilön osalta on torjuttu hallituksen esityksessä. Ilmoituksen maksuttomuus olisi ollut hyvin vaikeasti perusteltavissa. Rikolliseen menettelyyn syyllistyneen henkilön vapauttaminen ilmoitusmaksusta vain sen vuoksi, että rekisteritiedoista saataisiin pois henkilö, jonka tiedoissa on merkintä liiketoimintakiellosta, olisi näyttänyt huonoa esimerkkiä muille ilmoituksen tekemiseen velvollisille. Ehkä on jopa parempi, että merkintä henkilön liiketoimintakiellosta näkyy rekisterissä kuin että yhteisön johtotehtävissä ei edes näkyisi henkilöä lainkaan. Samalla on todettava, että suuri osa näistä yrityksistä ei aktiivisesti toimi.  

Merkintä liiketoimintakiellosta säätiörekisteriin

Hallituksen esityksessä ehdotetaan myös, että säätiörekisteriin tehdään merkintä hallituksen jäsenen liiketoimintakiellosta, mikäli säätiö harjoittaa liiketoimintaa muuten kuin vähäisessä määrin. Kaupparekisterilain mukaan säätiö, jolla on elinkeinotoiminnan harjoittamista varten pysyvä toimipaikka ja vähintään yksi työntekijä, on velvollinen tekemään perusilmoituksen kaupparekisteriin. Säätiön merkitseminen kaupparekisteriin osoittaa selvästi, että säätiö harjoittaa liiketoimintaa muuten kuin vähäisessä määrin. Liiketoimintaa voidaan toki harjoittaa niin, että ilmoitusvelvollisuutta kaupparekisteriin ei synny. Tällaisten tilanteiden selvittäminen ei kuitenkaan tuota Patentti- ja rekisterihallitukselle ongelmia, vaan rekisterimerkintä pystytään tarvittaessa tekemään säätiön säätiörekisterissä oleviin tietoihin.  

Linjanjohtaja			Olli Koikkalainen

Jaostopäällikkö		Jouko Koitto